ТРЕЙДИНГЪТ - С РЕКЛАМА КАТО КАЗИНО? | Списание Трейдър
От: Стефан Трашлиев | July 21, 2014 | Категория: Този странен занаят
Странно е защо трейдингът се рекламира като казино. А още по-странното е, че тези реклами се излъчват от брокери, които предлагат съответната услуга. Ето няколко рекламни съобщения, които произволно съм избрал от мрежата:
„Търговия с бинарни опции – включи се сега и направи до 85 % печалба.“
„Форекс и CFD – вашият шанс да спечелите!“
„Започни да търгуваш бинарни опции – прост и възбуждащ трейдинг.“
„Най-добрата платформа за CFD – 25 евро за добре дошли!“
„Отвори реална сметка и получавай …% месечна лихва върху парите си.“
Списъкът с подобни послания може да продължи, но смисълът, който се влага в тях, се вижда и от изброените. Като реален трейдър недоумявам защо някои от нашите инвестиционни посредници се опитват на ни привлекат за свои клиенти, въздействайки ни толкова първосигнално.
За всеки, който дори и малко е запознат с търговията на финансовите пазари, е ясно, че в нея се крият безкрайни възможности за печалба. В същото време съществуват и реални възможности за загуби – лимитирани до размера на клиентската ни сметка. Затова смятам, че е некоректно да ни примамват с шанса да спечелим. „И рибите, и хората виждат стръвта, но не забелязват кукичката – казва трейдърът милионер. – Така е в живота и на финансовите пазари.“
Доста активни са офериращите бинарни опции. Вярно е, че това е прост трейдинг, но и останалите начини за търговия НЕ се отличават с някаква сложност. Както се казва, трейдингът е проста работа, но не е за прости хора. Всеки, който се е докосвал до нашата професия, знае че сложността НЕ е в отиграването, а в анализа и взимането на добри решения. Без значение дали прогнозата ще се търгува на спота, като бинарна опция или по някакъв друг начин. Иначе наистина, бинарните опции са по-лесни за начинаещите.
Лично на мен, неподходящо ми изглежда примамването с бонуси за откриване на реална сметка. Усвояването на бонусите обикновено е обвързано с такива драконовски условия за обем на изтъргуваните лотове, че начинаещите НЕ са в състояние да ги изпълнят и са пред алтернативата или да загубят бонуса или да търгуват ва банк и да загубят акаунта си. От друга страна, тези които са способни да изтъргуват успешно лотовете от условията, биха постигнали толкова голяма печалба, че бонусът щге се яви като капка в морето. Изобщо, успешен трейдър НЕ се става с бонуси, а с дисциплина и тренировки.
Да си призная, най-недоверчив съм по отношение на нереално високите лихви върху парите в сметката ни. В такива случаи винаги си задавам въпроса: „Колко ще спечели този, който ни обещава тези лихви, за да има сметка да ни ги плаща?“ Прозрачно е колко плащаме на нашия брокер, когато правим сделки на финансовите пазари. Но никак не звучи добре ако посредниците печелят, дори и когато НЕ търгуваме.
Според мен, най-подходящата реклама е, че успешният трейдинг те прави финансово свободен. Вярно, че зад това рекламно послание се крият упорит труд, силна воля и желязна дисциплина. Но целта определено си заслужава усилията.
Има една книга, която се нарича: „Борсата не е казино“. За мнозина търговията на финансовите пазари е игра на късмета, но лично аз още отдавна написах: „Форекс ли? Та това не е хазарт!“
Непременно трябва да кажа, че коментираната в тази публикация рекламна практика, НЕ е присъща на всички брокери на финансови услуги. Както в Българя, така и в чужбина има много инвестиционни посредници, които са намерили различни интелигентни подходи да привличат и да създават трейдъри.
Tags: брокер, дисциплина, трейдър милионер, търговия
Начало » Posts » Този странен занаят » ТРЕЙДИНГЪТ – С РЕКЛАМА КАТО КАЗИНО?